Compte arrere per a les Festes Majors de Paterna
06/08/2015

# Compte arrere per a les Festes Majors de Paterna

[![Festes majors de Paterna 2015](/images/noticias/2014/08/Fiestas.jpg)](/images/noticias/2014/08/Fiestas.jpg)

06.08.2015

Sota l’etiqueta #FestesPaterna els veïns podran conéixer, a través de les xarxes socials, tot el que succeïsca durant les festes

El pròxim dia 20 d’agost comencen les esperades Festes Majors en honor al Santíssim Crist de la Fe, dos setmanes en què el foc la festa i les tradicions ompliran tots els racons de Paterna.

Enguany, la regina Marta Alcalá, acompanyada de la seua cort, serà l’encarregada de representar les festes participant en actes tan representatius com el Pregó o els Jocs Florals, desfilades de moros i cristians o acompanyant el Santíssim Crist de la Fe en les comitives religioses.

A més, gràcies a l’esforç de confraries, col•lectius festers i culturals i amb l’estreta col•laboració de l’Ajuntament de Paterna, durant esta edició, les Festes Majors amplien la seua programació d’activitats amb espectacles musicals, culturals, esportius i infantils per a tots els gustos.

Inici de les festes, pregó i desfilades

Oficialment, les festes començaran el pròxim 20 d’agost amb el tradicional acte del Pregó a les 10 de la nit en el balcó de l’ajuntament, des d’on la pregonera Samanta Villar s’encarregarà de donar la benvinguda a tots els paterners a les seues festes grans. La periodista Villar és coneguda pels programes de reportatges televisius “Conexión Samanta” o “21 días”. Va ser justament un reportatge d’este últim programa titulat “21 días en la mina”, el que la va portar a alçar-se amb un premi Ondas en el 2010. Una vegada finalitzat el pregó donarà començament la Nit de l’Entraeta, durant la qual centenars de comparsers i comparseres desfilaran per primera vegada pels carrers del municipi.

Serà durant les nits del 22 i 23 d’agost quan Paterna s’òmpliga amb el màgic espectacle de les desfilades de moros i cristians que cada any atrau a centenars de visitants. Capitanejats per la comparsa Tayma, la gran Nit Mora tindrà lloc el dissabte 22 a partir de les 21.30 hores i en ella participaren centenars de comparsers vestint les seues millors gales per a l’ocasió. L’endemà serà el torn dels cristians que aniran per la ciutat amb la comparsa Artal de Luna obrint la desfilada.

També els més menuts faran gaudir als veïns i visitants durant la vesprada del dilluns 24 en la desfilada infantil de moros i cristians que recorrerà el Carrer Major fins a la Plaça Enginyer Castells.

Una cultura de Foc

Els espectacles pirotècnics tornaran a convertir-se en un dels majors reclams de les Festes Majors. Seran els més jóvens del municipi els encarregats d’encendre la metxa amb l’estrena de l’Escoleta de Foc que tindrà lloc el dilluns 24 d’agost a partir de les 17 h en el Centre Polivalent d’Alborgí. Organitzada per la Federació Interpenyes, en l’Escoleta s’ensenyarà als xiquets tot allò que s’ha relacionat amb el gaudi i la necessària seguretat dels actes de foc. Apresa la lliçó, els xicotets tiradors podran gaudir durant la Cordà Infantil que tindrà lloc el dimecres 26 i a la que seguirà la Cordà Juvenil eixa mateixa nit. L’endemà serà el torn dels majors amb la Cordà de la Federació Interpenyes, que oferirà un espectacle de foc propi en el Coetòdrom a partir de la una de la matinada.

Els homenatges a les personalitats del món del foc tindran dos actes propis. El dimarts 20 tindrà lloc la celebració de l’emotiva despedida als companys difunts, “Tiradors en la memòria”, davant del monument del tirador en Plaça Major on s’encendrà per última vegada una metxa en el seu honor. Per la seua banda, els més veterans del món del foc, rebran reconeixement amb l’homenatge als “Hòmens Grans”, el divendres 29 a partir de les 21.30 en la Plaça del Poble. Eixa mateixa nit, a partir de les 0.30, en el parc Central se celebrarà la Tirada Tradicional i amb ella es donarà el tret d’eixida als actes principals de les festes pirotècniques, el Correfoc, la Peça i el Bouet, que se celebraran a partir de la mitja nit de l’endemà.

El passador d’or a totes les activitats de foc el posarà, com des de fa més de mig segle, l’esperada Cordà, que tindrà lloc l’últim diumenge d’agost després de la cercavila dels coets de luxe, i que tornarà a encendre el cel de Paterna a partir de la 1.30 de la nit. Més de 250 tiradors dispararan prop de 65.000 coets participant a crear un emblemàtic espectacle pirotècnic declarat Festa d’Interés Turístic Autonòmic.

Una completa programació d’activitats culturals, esportives i infantils

Els actes culturals s’estrenaran el divendres 21 amb la celebració de l’entrega dels premis literaris més importants de la ciutat, els Jocs Florals Vila de Paterna, que durant 51 anys han guardonat a les millors creacions de poesia i prosa de Paterna.

Amb l’arribada de la nit es multiplicarà l’oferta d’oci. La Cova Gran serà escenari del Festival Fet a Paterna que amenitzarà les nits de les Festes Majors amb conjunts folklòrics i de ball i actuacions musicals, a partir de les deu de la nit, els dies 26, 27 i 29 d’agost. Però a més també tindran lloc discomòbils, monòlegs d’humor, balls de disfresses, o grans espectacles musicals com el concert del conegut grup “Los Inhumanos” el divendres 28 a les onze de la nit en la Plaça del Poble.

L’esport també comptarà amb una important presència durant les festes. A més del Torneig de Futbol “Vila de Paterna” que enguany compleix la seua setena edició i que arrancarà el divendres 21 o el Torneig de Futbol Femení, també se celebraran tornejos de Frontenis, Escacs i pilota valenciana entre altres.

Finalment, els més menuts podran gaudir totes les vesprades, a partir de les set, d’animació infantil i els castells unflables en la Cova Gran.

Fe i tradició

Els actes d’exaltació al Santíssim Crist de la Fe i Sant Vicent Ferrer se succeiran durant les Festes Majors de Paterna. Del 27 al 29 d’agost, dies de Tridu, el Crist visitarà els temples de la Mare de Déu dels Desemparats, Santa Rita i Sant Pere Apòstol, en els quals se celebraran sengles misses al finalitzar el trasllat de la comitiva.

Així mateix, Sant Vicent Ferrer també estarà present el dia 30 amb la celebració de la missa tradicional al migdia en la parròquia de Sant Pere.

El dilluns 31 d’agost se celebraran els últims passos de les comitives religioses. El primer d’ells serà la tradicional Missa “Descoberta” a les 8 del matí en la parròquia de Sant Pere Apòstol, seguida de la missa en Honor al Santíssim Crist de la Fe al migdia. Després d’elles, es dispararà la mascletà en el Parc Central a les 14.30 hores, com a preludi de la solemne processó en honor al Santíssim Crist de la Fe i Sant Vicent Ferrer, que encaminarà la recta final de les Festes Majors de Paterna a la seua eixida de la parròquia de Sant Pere a les huit i mitja de la vesprada.

Finalment el dilluns 1 de setembre tindrà lloc el dia del confrare difunt amb una missa a les 19.30 hores en l’Església de Sant Pere i el 14 de setembre es posarà el passador final als actes religiosos amb una missa en honor al dia de l’exaltació de la creu.

[Descàrrega el programa de festes i assabenta't de tot el que passa.](http://bit.ly/festes-paterna-2015 "Programa de les Festes de Paterna 2015")